Қаңтар айында 134 мыңға жуық талапкер ҰБТ тапсырды
DATE: 18:12, 12 Ақпан 2024 | GMT +5
TITLE: Қаңтар айында 134 мыңға жуық талапкер ҰБТ тапсырды
URL: https://kaz.inform.kz/news/kantar-ayinda-134-minga-zhuik-talapker-ubt-tapsirdi-6ad2fd/
META: DATE: 18:12, 12 Ақпан 2024 | GMT +5
TOTAL WORDS: 312
AUTHOR(S):
TEXT: ҰБТ басталғалы шекті балды 77, 5% - ға жуық талапкер жинады. Ең жоғары балл – 137. Жалпы, 72 талапкер 130-дан жоғары балл жинады. Тестке қатысушылардың басым бөлігі «биологияхимия» комбинацияларын таңдаған, атап айтқанда, 18%-ы тапсырды. Математика, физика пәндерін 17% талапкер таңдаған. Сондай-ақ, топ-3 қатарына талапкерлердің 12% таңдаған «математикаинформатика» комбинациясы кірді. Ең аз таңдалған комбинация – «химияфизика», оны 149 адам тапсырған. 2024 жылғы қаңтар ҰБТ-сының қорытындысы бойынша талапкерлер «Оқу сауаттылығы» пәнін жоғары деңгейде тапсырды. Орташа есеппен, сұрақтардың 78%-ына дұрыс жауап берілген. Ал «Физиканы» тапсырған талапкерлердің тек 33% тапсырманы дұрыс орындаған, олар үшін «Салыстырмалылық теориясының элементтері» тақырыбы қиын болды. Осылайша, ҰБТ нәтижелері бойынша Ұлттық тестілеу орталығы тек сандар емес, сонымен қатар тақырыптар бойынша егжей-тегжейлі талдауды да ұсынады. «Білім-ғылымға құштар барша талапкерлерді ҰБТ-ның аяқталуымен шын жүректен құттықтаймын! Қалаған мамандықтарыңыздың иесі болуға тілектестігімді білдіремін. Сұлтанмахмұт Торайғыров айтқандай, қазақтың көгінде күн болып, ұлтқа аянбай қызмет ете беріңіздер», - деді ҚР Ғылым және жоғары білім министрі Саясат Нұрбек. Ерекше білім беру қажеттіліктері бар оқуға түсушілер үшін қолайлы жағдай жасаудың нәтижесінде қаңтар ҰБТ-сына 321 талапкер қатысқанын айта кеткен жөн. ҰБТ өткізу барысында 157 ереже бұзушылық анықталған. Оның ішінде 107 талапкер смартфон, шпаргалка және басқа да тыйым салынған заттарды алып өту әрекеті салдарынан тест тапсыру мүмкіндігінен айырылды. Тестілеу кезінде ережелерді бұзғаны үшін аудиториядан 50 адам шығарылып, олардың нәтижелері жойылды. Бөгде тұлғалар анықталған жоқ. Талапкерлер тестілеу аяқталғаннан кейін 30 минут ішінде апелляцияға бере алды. Сертификат апелляция туралы шешім қабылданғаннан кейін тестіленушінің жеке кабинетінде қолжетімді болады. Айта кетсек, 2024 жылғы ҰБТ аяқталғаннан кейін күнтізбелік жылдың 31 қазанына дейін тестілеудің бейнежазбаларына талдау жүргізіледі. Тыйым салынған заттарды пайдалану немесе ережелерді бұзу фактілері анықталған жағдайда түсушінің ҰБТ нәтижелері жойылады. Естеріңізге сала кетсек, қаңтардағы ҰБТ-ға шартты түрде ақылы негізде күндізгі оқу нысаны бойынша жоғары оқу орындарына қабылданған, жазғы ҰБТ нәтижелері бойынша шекті балл жинамағандар, шығармашылық ббтдан басқа дайындық бағыттарына, педагогикалық бағытқа ақылы негізде ауысқысы келетіндер, сондай-ақ мектеп бітіретін түлектер жоғары оқу орындарына ақылы негізде түсу үшін қатысты
